รถแน่นทุกเส้น แห่กลับสงกรานต์ คุมเข้มเมาขับ
คนอยากรดนํ้าขอพร นายกฯตู่,ประชาชนทั่วไทยเฮโลเดินทางกลับภูมิลำเนาและท่องเที่ยวเฉลิมฉลองเทศกาลสงกรานต์ 2562 ถนนสายหลักในทุกภาคทั้งเหนือใต้ออกตกการจราจรติดหนึบ โดยเฉพาะถนนมิตรภาพช่วง ต.กลางดง อ.ปากช่อง ต่อเนื่องไปจนถึง ต.คลองไผ่ อ.สีคิ้ว จ.นครราชสีมา เนื่องจากมีการก่อสร้างมอเตอร์เวย์ เจ้าหน้าที่ตำรวจต้องทำงานหนักทั้งวันทั้งคืนเร่งระบายรถ ขนส่งทางบกตรวจความพร้อมรถโดยสารและพนักงานขับรถที่สถานีขนส่งผู้โดยสารและจุดจอดทั่วประเทศ พบข้อบกพร่องสั่งเปลี่ยนรถ 3 คัน และเปลี่ยนตัวพนักงานขับรถ 2 คนทันที ตรวจเข้มข้นต่อเนื่องตลอดช่วงสงกรานต์ 2562 เพื่อความปลอดภัยในการเดินทางของประชาชน นายกฯตู่ เปิดทำเนียบฯรดน้ำขอพร ขอพระบารมีปกเกล้าฯคนไทยให้มีแต่สุข,ผู้คนทั่วประเทศอยู่ระหว่างการเดินทางกลับภูมิลำเนาหรือท่องเที่ยวเนื่องในเทศกาลสงกรานต์หรือวันขึ้นปีใหม่ของไทย 2562 โดยบรรยากาศปีนี้มีความคึกคักเนื่องจากมีวันหยุดยาวถึง 5 วันคือระหว่างวันที่ 12-16 เม.ย.,ทั้งนี้ การเดินทางเพื่อกลับภูมิลำเนาไปร่วมทำบุญฉลองสงกรานต์กับครอบครัว รวมถึงการเดินทางท่องเที่ยวของประชาชนมีขึ้นตั้งแต่เมื่อคืนวันที่ 10 เม.ย.ต่อเนื่องถึงวันที่ 11 เม.ย. ทำให้การจราจรถนนสายหลักทุกสายเริ่มหนาแน่นตั้งแต่ช่วงเช้า ถนนพหลโยธิน ช่วง ต.เชียงรากน้อย อ.บางปะอิน จ.พระนครศรีอยุธยา แต่ยังเคลื่อนตัวด้วยความ เร็วเฉลี่ย 80-100 กิโลเมตรต่อชั่วโมง ถนนฝั่งขาออกปริมาณรถมากเคลื่อนตัวได้ช้า ส่วนถนนเอเชียเส้นทางสู่ภาคเหนือ มีรถใช้เส้นทางจำนวนมากยังเคลื่อนตัวได้ มาชะลอตัวช่วงคอสะพานและจุดกลับรถ,ขณะที่ถนนพหลโยธินบริเวณแยกหน้าค่ายจิระประวัตินครสวรรค์ แยกอุทยานสวรรค์ เชิงสะพานเดชาติวงศ์ อ.เมืองนครสวรรค์ มีปริมาณรถเต็มช่องจราจรฝั่งขาขึ้น แต่ยังเคลื่อนตัวได้เรื่อยๆ ตำรวจได้เปิดช่องทางการจราจรพิเศษบริเวณสะพานเดชาติ-วงศ์เพิ่มอีก 2 ช่อง เร่งระบายรถฝั่งขาขึ้น ในส่วนของถนนทางหลวงหมายเลข 117 นครสวรรค์-พิษณุโลก ตั้งแต่บริเวณสามแยกอุทยานสวรรค์ ไปจนทางแยกนวมินทร์ เพราะมีจำนวนรถที่ใช้เส้นทางเพิ่มขึ้นต่อเนื่องตั้งแต่เช้า จนช่วงเย็นการจราจรยิ่งหนาแน่นมากขึ้นเช่นกัน,ส่วนเส้นทางสู่ภาคอีสาน การจราจรบนถนนพหลโยธิน ต่อเนื่องถนนมิตรภาพ ฝั่งขาขึ้นช่วงเช้ายังคล่องตัว แต่พอช่วงบ่ายปริมาณรถเพิ่มขึ้น ทำให้รถชะลอตัวสลับกับหยุดนิ่งเป็นระยะ โดยเฉพาะถนนมิตรภาพช่วงเข้าเขต ต.กลางดง อ.ปากช่อง ต่อเนื่องไปจนถึง ต.คลองไผ่ อ.สีคิ้ว จ.นครราชสีมา เนื่องจากมีการก่อสร้างถนนมอเตอร์เวย์ ตำรวจทางหลวงต้องเปิดช่องทางพิเศษเป็นระยะเพื่อเร่งระบายรถ ส่วนถนน 304 กบินทร์บุรี-นครราชสีมา เส้นทางจากภาคตะวันออกสู่ภาคอีสาน โดยเฉพาะจุดบรรจบกันระหว่างถนนมิตรภาพ,ด้านถนน 304 เข้าสู่ถนนบายพาสเลี่ยงเมืองนครราชสีมา และถนนสีคิ้ว-เดชอุดม เส้นทางสู่ภาคอีสานตอนล่าง รถเคลื่อนตัวได้ช้า รถติดสะสมยาวร่วม 3 กม. รถที่ใช้เส้นทางส่วนใหญ่เป็นรถปิกอัพแบบแค็บที่บรรทุกผู้โดยสารและข้าวของเครื่องใช้ไฟฟ้าในครัวเรือนมาเต็มคันรถ คาดว่าในช่วงเย็นรถจะติดขัดอย่างหนัก เนื่องจากต้องรับปริมาณรถก้อนใหญ่จาก อ.วังน้อย,เช่นเดียวกันถนนเพชรเกษม บริเวณสี่แยกหน้าศูนย์การทหารราบ ค่ายธนะรัชต์ อ.ปราณบุรี จ.ประจวบคีรีขันธ์ เส้นทางสู่ภาคใต้ ปริมาณรถหนาแน่นทั้งฝั่งขาขึ้นและขาล่อง มีรถติดสะสมตามแยกต่างๆเล็กน้อย โดยเฉพาะแยกบายพาส ถนนช่วง อ.หัวหิน-อ.บางสะพานน้อย มีรถติดขัดช่วงบายพาส อ.หัวหิน แยกบายพาส อ.ปราณบุรี อ.บางสะพาน ถนนเพชรเกษม ขาล่อง ในพื้นที่ อ.สามร้อยยอด รถชะลอตัวและติดขัดเป็นระยะ ผู้ขับขี่รถบางคันถือโอกาสจอดรถพักข้างทาง เลือกซื้อของฝากและผลไม้โดยเฉพาะมะม่วง ทั้งมะม่วงน้ำดอกไม้ มะม่วงอกร่องที่ชาวสวนนำมาตั้งขายข้างทางนำไปเป็นของฝากญาติพี่น้องและรับประทานระหว่างทาง,เวลาต่อมา พล.ต.ปิยพงศ์ กลิ่นพันธุ์ ผบ.กกล.บูรพา พร้อมเจ้าหน้าที่หน่วยงานเกี่ยวข้อง ออกตรวจเยี่ยมเจ้าหน้าที่ประจำจุดตรวจและจุดบริการประชาชนใน จ.สระแก้ว กำชับให้เพิ่มความเข้มในการบังคับใช้กฎหมาย ก่อนขึ้นเฮลิคอปเตอร์บินสำรวจสภาพการจราจรบริเวณช่องตะโก และช่องตะกิ่ว อ.ตาพระยา จ.สระแก้ว เส้นทางเชื่อมต่อ จ.บุรีรัมย์ พร้อมเผยว่า ในช่วงสงกรานต์ได้มีคำสั่ง ห้ามรถบรรทุกใช้เส้นทางดังกล่าว เพื่อลดปัญหาอุบัติเหตุและการจราจรติดขัดสะสม,ในส่วนของแรงงานต่างด้าวที่มาทำงานในไทย ถือโอกาสเดินทางกลับไปเยี่ยมบ้านช่วงหยุดยาวสงกรานต์ โดยที่จุดผ่านแดนถาวรบ้านคลองลึก อ.อรัญประเทศ จ.สระแก้ว ตั้งแต่เช้าแรงงานชาวกัมพูชาหลายพันคนนั่งต่อแถวรอตรวจเอกสารการเดินทางกลับกัมพูชาไปฉลองสงกรานต์เหมือนไทย จนแถวล้นออกมานอกอาคารผู้โดยสารขาออกราชอาณาจักร ทำให้นักท่องเที่ยวชาวไทยและชาวต่างชาติ ต้องเลี่ยงออกไปเดินที่ถนนหน้าด่าน,วันเดียวกัน นายพีระพล ถาวรสุภเจริญ อธิบดีกรมการขนส่งทางบก เผยถึงผลการดำเนินการตามมาตรการป้องกันและลดอุบัติเหตุทางถนนเทศกาลสงกรานต์ ของกรมการขนส่งทางบก ช่วงระหว่างวันที่ 4-10 เม.ย. ที่สถานีขนส่งผู้โดยสารและจุดจอด ทั่วประเทศรวม 195 แห่ง พบรถโดยสาร 3 คัน มีปัญหายางชำรุด, ถังดับเพลิงไม่พร้อมใช้งาน กระจกหน้าแตกร้าว ส่งผลกระทบกับความปลอดภัยจึงสั่ง ให้ผู้ประกอบการเปลี่ยนรถคันใหม่ทดแทน,ส่วนการตรวจความพร้อมพนักงานขับรถ นายพีระพลกล่าวว่า พบการฝ่าฝืนไม่ปฏิบัติตามข้อกำหนดว่าด้วยความปลอดภัยจำนวน 2 ราย สั่งเปลี่ยนตัวพนักงานขับรถทันทีเช่นกัน สำหรับการเดินทางในเทศกาลสงกรานต์ ขนส่งทางบกกำชับทุกหน่วยดำเนินการเข้มข้นทุกมาตรการ และเพิ่มความปลอดภัยระหว่างการเดินทาง โดยกำหนดให้รถโดยสารสาธารณะและรถเสริมทุกคันที่มีเส้นทางวิ่งผ่านจุด Checkpoint ใน 17 จังหวัด รวม 18 แห่ง ต้องนำรถเข้าตรวจความพร้อม ได้แก่ ลำปาง, กำแพงเพชร, พิษณุโลก, ตาก, นครราชสีมา, บุรีรัมย์, ขอนแก่น, อุดรธานี, ร้อยเอ็ด, ชัยนาท, ระยอง, ฉะเชิงเทรา, ประจวบคีรีขันธ์, นครศรีธรรมราช, สุราษฎร์ธานี, กระบี่ และสงขลา มีการออกหน่วยเคลื่อนที่ตรวจจับความเร็วรถโดยสารสาธารณะด้วยกล้องตรวจจับความเร็ว ด้วยแสงเลเซอร์ ติดตามพฤติกรรมพนักงานขับรถผ่านระบบ GPS Tracking แบบออนไลน์ Real-time ผ่านศูนย์ GPS ส่วนกลางและส่วนภูมิภาค รวมทั้งประชาชนติดตามได้ผ่านแอปพลิเคชัน DLT GPS ตลอดเทศกาล,ที่สำนักงานตำรวจแห่งชาติ พ.ต.อ.กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยถึงการอำนวยความสะดวกการจราจร การดูแลความปลอดภัยในชีวิตและทรัพย์สินให้กับประชาชน นักท่องเที่ยวช่วงเทศกาลสงกรานต์ปีนี้ของตำรวจว่า มีการบูรณาการกับหน่วยงานที่เกี่ยวข้อง อำนวยความสะดวกด้านการจราจรและป้องกันเหตุอาชญา– กรรม ตามสถานีขนส่ง สถานีรถไฟ ท่าอากาศยาน และจุดบริการขนส่งสาธารณะที่มีประชาชนและนักท่องเที่ยวมาใช้บริการเป็นจำนวนมาก หากหน่วยงานไหนมีผลปฏิบัติในด้านการลดอุบัติเหตุและมีมาตรการลดอุบัติเหตุได้เป็นอย่างดี จะพิจารณาให้รางวัล ส่วนโครงการฝากบ้านกับตำรวจ ระหว่างวันที่ 11-17 เม.ย. ผู้ที่สนใจเข้าร่วมโครงการติดต่อได้ที่สถานีตำรวจใกล้บ้าน,ขณะที่ พ.ต.อ.เชิงรณ ริมผดี รอง ผบก.ตม.2 ในฐานะโฆษก บก. ตม.2 กล่าวว่า พล.ต.ต.พฤทธิพงษ์ ประยูรศิริ ผบก.ตม.2 สั่งการให้เตรียมพร้อมรับมือคลื่นนักท่องเที่ยวช่วงสงกรานต์ทั้ง 5 สนามบินทั่วไทย พร้อมเตือนผู้โดยสารให้เผื่อเวลา 3 ชั่วโมงก่อนเครื่องออกและให้จัดเตรียมเอกสารการเดินทางให้พร้อมเพื่อความสะดวกรวดเร็ว นอกจากนี้ที่บริเวณโถงตรวจหนังสือเดินทางผู้โดยสารขาเข้าท่าอากาศยานสุวรรณภูมิ ในวันที่ 11เม.ย.จะมีเจ้าหน้าที่จะแต่งกายชุดผ้าไทยสีเหลือง ต้อนรับนักท่องเที่ยว ในฐานะเจ้าบ้านแทนคนไทยทั้งประเทศ,พ.ต.อ.เชิงรณกล่าวด้วยว่า ในส่วนของท่าอากาศ– ยานสุวรรณภูมิ ได้มีการจัดตั้งศูนย์อำนวยความสะดวกผู้โดยสาร ที่มาใช้บริการในช่วงเทศกาลสงกรานต์ ที่ห้อง CIP 5 ชั้น 3 อาคารผู้โดยสาร ตั้งแต่วันที่ 10 เม.ย. เวลา 08.00 น. ถึงวันที่ 22 เม.ย. เวลา 24.00 น. หมายเลขโทรศัพท์ 0-2132-9950 โดยภายในศูนย์ฯได้จัดเจ้าหน้าที่ประจำตลอด 24 ชั่วโมง เพื่อให้การบริการผู้โดยสารเป็นไปด้วยความเรียบร้อย,พล.ต.ต.ชัช สุกแก้วณรงค์ ผบก.ตำรวจทางหลวง เปิดเผยว่า ช่วงเทศกาลสงกรานต์ 2562 กรมทางหลวงคาดการณ์ว่าจะมีปริมาณรถยนต์เดินทางออกจากกรุงเทพฯ กลับไปเฉลิมฉลองสงกรานต์ยังภูมิลำเนาตามภาคต่างๆ มากกว่าที่ผ่านมาถึงร้อยละ 4.1 โดยคาดว่าจะมีปริมาณรถช่วงขาออก มากกว่า 3.9 ล้านคัน คิดเป็นรถที่เดินทางไปยังภาคตะวันออกเฉียงเหนือมากกว่า 5.9 แสนคัน ตำรวจทางหลวงมีความเป็นห่วงประชาชน จึงดำเนินมาตร-การป้องกันอุบัติเหตุและอำนวยการจราจรใน 3 มิติหลักคือ ป้องกันอุบัติเหตุทางถนน อำนวยการจราจร ให้บริการประชาชน โดยร่วมกับเครือข่ายภาครัฐและจิตอาสา ได้แก่ วิทยาลัยอาชีวะการอาชีพ บริษัท สยามยีเอสเซลส์ จำกัด บริษัท สยามกลการอะไหล่ จำกัด กลุ่มธุรกิจ TCP ร้านข้าวแกงบ้านสวน อ.วังน้อย จ.พระนครศรีอยุธยา จัดโครงการ GS BATTERY พร้อมเป็นพลังให้คุณทุกเส้นทาง ในวันที่ 11-12 เม.ย. อำนวยความสะดวกในการเดินทาง,นายมนไทย เลาหะวานิช กรรมการผู้จัดการ บริษัท สยามยีเอสเซลส์ จำกัด กล่าวว่า ได้จัดกิจกรรมนี้ต่อเนื่องเป็นครั้งที่ 7 แล้วเพื่อสนับสนุนนโยบายภาครัฐในการรณรงค์ลดความสูญเสียจากอุบัติเหตุช่วงวันหยุดยาว ประกอบด้วย ให้บริการตรวจเช็กแบตเตอรี่รถยนต์ฟรีโดยช่างผู้ชำนาญจาก GS BATTERY พร้อมมอบแบตเตอรี่ Hybrid Extra 135 และแบตเตอรี่ รุ่น MFX Series รวม 15 ลูก ให้แก่กองบังคับการตำรวจทางหลวงและยังมอบน้ำดื่ม 2.1 หมื่นขวด ผ้าเย็น 7 พันผืน เพื่ออำนวยความสะดวกให้แก่พี่น้องประชาชนผู้เดินทาง รวมมูลค่ากว่า 2.5 ล้านบาท,อีกด้านหนึ่ง เวลา 07.00 น.ที่ทำเนียบรัฐบาล พล.อ.ประยุทธ์ จันทร์โอชา นายกรัฐมนตรีและหัวหน้า คสช. พร้อมด้วยนางนราพร จันทร์โอชา ภริยา ร่วม ประกอบพิธีเจริญพระพุทธมนต์ ในงานสืบสานวัฒนธรรมประเพณีสงกรานต์ประจำปี 2562 และเป็นประธานตักบาตรพระสงฆ์ 62 รูป ที่สนามหญ้าหน้าตึกไทยคู่ฟ้า จากนั้นเป็นประธานพิธีสรงน้ำพระ ก่อน จะเปิดโอกาสให้คณะรัฐมนตรี (ครม.) พร้อมคู่สมรส สมาชิกสภานิติบัญญัติแห่งชาติ ผู้บัญชาการเหล่าทัพ ข้าราชการ เจ้าหน้าที่ทำเนียบรัฐบาล รวมถึงสื่อมวลชน รดน้ำขอพร ที่ตึกสันติไมตรี พร้อมกันนี้ยังจัดให้รดน้ำขอพรจาก พล.อ.ประวิตร วงษ์สุวรรณ รองนายกฯและ รมว.กลาโหม พล.อ.อ.ประจิน จั่นตอง รองนายกฯและ รมว.ยุติธรรม พล.อ.ฉัตรชัย สาริกัลยะ รองนายกฯ,พล.อ.ประยุทธ์กล่าวอีกว่า เนื่องในโอกาสวันขึ้นปีใหม่ไทย ในนาม ครม. ข้าราชการทุกหมู่เหล่า ขออาราธนาคุณพระศรีรัตนตรัยและสิ่งศักดิ์สิทธิ์ทั้งหลาย เดชะพระบารมีอันแผ่ไพศาลของสมเด็จ พระเจ้าอยู่หัว สมเด็จพระนางเจ้าฯ พระบรมราชินีนาถ ในรัชกาลที่ 9 ตลอดจนพระบรมวงศานุวงศ์ทุกพระองค์ ปกป้องคนไทยทั้งประเทศให้มีความสุข ประสบความสำเร็จตามที่คาดหวัง ขอพระสยามเทวาธิราชเจ้าปกป้องประเทศไทยให้ปลอดภัย เข้มแข็ง ยั่งยืน ขอให้ทุกคนเดินทางกลับบ้านโดยสวัสดิภาพ อยู่กับครอบครัวอย่างมีความสุข กลับไปคารวะพ่อแม่พี่ป้าน้าอา นั่นคือสังคมไทย สงกรานต์ควรจะเป็นเวลาแห่งความสุข ขอให้ลด ละ เลิก สิ่งต่างๆ เพื่อให้สงกรานต์นี้เป็นปีแห่งความปลอดภัย เจ้าหน้าที่ปฏิบัติหน้าที่เท่าที่จะทำได้ แต่ขึ้นอยู่ที่คนขับรถ ผู้โดยสาร การดื่มสุราและความประมาท หากลดละได้ความเสียหายจะลดลง,นอกจากนี้ คิง เพาเวอร์ มหานคร ขอเชิญชวนร่วมสืบสานประเพณีสงกรานต์ 2562 ระหว่างวันที่ 11-16 เม.ย. ตั้งแต่เวลา 12.00-20.00 น. โดยมีการจัดบูธอาหารไทยสตรีทฟู้ดที่ลานมหานคร สแควร์ อาทิ กวยจั๊บนายเล็ก (อ้วน) เยาวราช ทะเลทอด ศาลาแดง เฮงหอยทอดชาวเล ขนมเบื้องไทยตลาดพลูสูตรโบราณ มีการแสดงกลองยาว ส่วนนักท่องเที่ยวที่ขึ้นไปจุดชมวิวที่สูงที่สุดในประเทศไทย หรือมหานคร สกายวอล์ก ที่ชั้น 74 และ 78 จะได้พบกับกิจกรรม เวิร์กช็อปร้อยพวงมาลัย การประดิษฐ์ถุงเครื่องหอมจากดอกไม้ไทย และคิง เพาเวอร์ มหานคร ยังอัญเชิญหลวงพ่อโสธรจำลองมาประดิษฐานเพื่อให้นักท่องเที่ยวได้สรงน้ำขอพรเพื่อความเป็นสิริมงคลวันปีใหม่ไทย นักท่องเที่ยวซื้อบัตรเข้าชม มหานคร สกายวอล์กและรูฟท็อปบาร์ (ชั้น 74 และ ชั้น 78) ในราคาพิเศษได้เพียงท่านละ 765 บาทจากราคาปกติ 965 บาท ตั้งแต่วันนี้-30 มิ.ย. และพิเศษตลอดช่วงการจัดงานเทศกาลสงกรานต์ เด็กอายุต่ำกว่า 16 ปี เข้าชมได้โดยไม่เสียค่าใช้จ่ายเมื่อมาพร้อมกับผู้ปกครอง,นายวีระ โรจน์พจนรัตน์ รมว.วัฒนธรรม เปิดเผยว่า กระทรวงร่วมกับสวนดุสิตโพล สำรวจความคิดเห็นประชาชน 5,409 คนทั่วประเทศหัวข้อ สงกรานต์วิถีไทย ใช้น้ำคุ้มค่า ทุกชีวาปลอดภัย สรุปผลว่ากิจกรรมที่ประชาชนตั้งใจจะทำช่วงเทศกาล สงกรานต์มากที่สุดคือทำบุญ ตักบาตร รดน้ำขอพรผู้ใหญ่ สรงน้ำพระ ทำบุญอุทิศส่วนกุศลให้แก่บรรพบุรุษ/การทำบุญอัฐิ เล่นน้ำสงกรานต์ พบปะสังสรรค์กับครอบครัว/ญาติพี่น้อง เป็นต้น,เมื่อถามถึงบุคคลสำคัญ ศิลปินดารา นักร้องที่อยากรดน้ำขอพรหรือสาดน้ำมากที่สุด ส่วนใหญ่ ระบุว่า พ่อ-แม่ เป็นบุคคลที่อยากรดน้ำขอพรมากที่สุด ศิลปินดาราที่อยากรดน้ำและสาดน้ำมากที่สุด ได้แก่ ณเดชน์ คูกิมิยะ นักการเมืองที่อยากรดน้ำขอพรและสาดน้ำมากที่สุดคือ พล.อ.ประยุทธ์ จันทร์โอชา ส่วนสถานที่ที่ประชาชนอยากไปเล่นน้ำสงกรานต์มากที่สุด คือ ที่บ้านเกิดหรือภูมิลำเนาตัวเอง ตามด้วยเชียงใหม่ กรุงเทพมหานคร ถนนข้าวสาร ถนนสีลม กทม. ถนนข้าวเหนียว ขอนแก่น และบางแสน พัทยา หัวหิน เมื่อถามถึงการรณรงค์และเข้มงวดด้านความปลอดภัยในช่วงเทศกาลสงกรานต์ ร้อยละ 69.90 ระบุว่า ควรรักษาวินัยจราจร ขับขี่ปลอดภัย มีน้ำใจในการใช้รถใช้ถนน งดการจำหน่ายเครื่องดื่มแอลกอฮอล์ ไม่ดื่มเหล้าหรือเครื่องดื่มแอลกอฮอล์ในวัด พื้นที่จัดงาน หรือพื้นที่สาธารณะรณรงค์แต่งกายอย่างเหมาะสม ถูกกาลเทศะ ไม่โป๊ ไม่เปลือย,เย็นวันเดียวกัน ที่ฟาวเท่น สแควร์ คิง เพาเวอร์ กลุ่มบริษัท คิง เพาเวอร์ และกระทรวงการท่องเที่ยวและกีฬา ร่วมจัดงานคิง เพาเวอร์ สงกรานต์ รางน้ำนครา ๒๕๖๒ เขษมสงกรานต์ ในคอนเซปต์ งานวัด วันวาน กลางกรุง ย้อนกลับไปสู่อดีต ยุคช่วง พ.ศ.2493-พ.ศ.2502 ไฮไลต์ในพิธีเปิดมีนางเอกชื่อดังช่อง 3 เบลล่า-ราณี แคมเปน สวมชุดไทยงดงามเป็นนางสงกรานต์ทุงสะเทวีมาพร้อมขบวนแห่ยิ่งใหญ่ ทั้งนี้ งานแบ่งออกเป็น 2 โซน คือ โซนวัดและโซนเมือง พาย้อนวันวานสืบสานวัฒนธรรมไทย มีตึกแถวร้านค้า รถเข็นขายอาหาร รถสามล้อถีบ การแสดงร่วมสมัย เครื่องเล่นงานวัด ต่างๆ รวมถึงกิจกรรมอีกมากมาย จัดขึ้นถึงวันที่ 16 เม.ย. ตั้งแต่เวลา 11.00-21.00 น.,ที่ไอคอนสยาม ถนนเจริญนคร กรุงเทพฯ มีพิธีเปิดงาน ไอคอนสยาม มหัศจรรย์เจ้าพระยา มหาสงกรานต์ โดยนางเอกสาว แอน ทองประสม แปลงโฉมเป็นนางสงกรานต์ทุงสะเทวี งดงามด้วยชุดไทย ห่มสไบอัดจีบสีแดง นุ่งผ้ายกสีแดง ห่มสะพักทอง พร้อมเครื่องประดับทองไทย สร้อยคอมณีนพรัตน์, เข็มขัดสานทองนพเก้า ผลงานระดับมาสเตอร์พีซ สุดยอดฝีมือช่างศิลป์ไทย ทำจากทองคำบริสุทธิ์ 99.99% น้ำหนักรวมกว่า 200 บาท เป็นที่ฮือฮาของแฟนคลับและประชาชนที่มารอเฝ้าดู โดยนางเอกแอน ทองประสม ยังได้ร่วมสรงน้ำพระพุทธรูปศักดิ์สิทธิ์คู่บ้านคู่เมือง 4 สมัยด้วย
ประชาชนทั่วไทยเฮโลเดินทางกลับภูมิลำเนาและท่องเที่ยวเฉลิมฉลองเทศกาลสงกรานต์ 2562 ถนนสายหลักในทุกภาคทั้งเหนือใต้ออกตกการจราจรติดหนึบ โดยเฉพาะถนนมิตรภาพช่วง ต.กลางดง อ.ปากช่อง
ประชาชน,เดินทางกลับภูมิลำเนา,เทศกาลสงกรานต์,ถนนสายหลัก,การจราจร,รถติด,ข่าวหน้า1